ORDE do 27 de setembro de 2006 pola que se modifica o prazo de xustificación de investimentos e se amplía o importe global máximo para a concesión de axudas ao abeiro da Orde do 30 de decembro de 2005, pola que se establecen as bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia, e se procede á súa convocatoria.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 06/10/2006

A Orde do 30 de decembro de 2005 pola que se establecen as bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia, e se procede á súa convocatoria (DOG nº 1, do 2 de xaneiro; corrección de erros no DOG nº 8, do 12 de xaneiro, e DOG nº 27, do 8 de febreiro de 2006), dispón no seu artigo 3 que as axudas a que se refire se outorgarán con cargo á aplicación orzamentaria 14.02.614B.770.1 do proxecto de Lei de orzamentos da Comunidade Autónoma de Galicia para 2006 por un importe máximo de 4.315.000,00 euros, dos cales 2.295.000,00 A son cofinanciados pola Unión Europea a través do Instrumento Financeiro de Orientación Pesqueira (IFOP) na súa medida 83.44 (accións realizadas polos profesionais). Dispón, así mesmo, que estes importes, así como as aplicacións ás cales se imputen, poderán ser ampliados en función das dispoñibilidades orzamentarias sen que iso
dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
Con motivo da incorporación de créditos remanentes de anualidades anteriores, da redistribución de créditos correspondentes á anualidade 2006 da medida 83.44 do Programa Operativo IFOP, así como das novas dispoñibilidades derivadas da reprogramación do IFOP tramitada en 2006, incrementouse o crédito que é posible destinar á citada finalidade, o que permitirá achegar as axudas a un maior número de beneficiarios.
Por outra banda, o artigo 5 da devandita orde dispón que a data límite para a xustificación dos investimentos para o cobramento da subvención é o 1 de decembro de 2006.
Tendo en conta, no entanto, que a dotación procedente da reprogramación do IFOP non poderá ser plasmada nos orzamentos correntes con tempo suficiente para executar os investimentos das accións que reciban subvención conforme esta orde, resulta necesario ampliar o prazo de xustificación establecido inicialmente.
Por todo o exposto, e no uso das facultades que me foron conferidas,
DISPOÑO:
Artigo 1º
Amplíase o importe da contía máxima das axudas que se concedan ao abeiro da Orde do 30 de decembro de 2005, pola que se establecen as bases reguladoras para a concesión, en réxime de concorrencia competitiva, de subvencións aos proxectos colectivos de xestión integral para o aproveitamento dos recursos mariños en Galicia, e se procede á súa convocatoria (DOG nº 1, do 2 de xaneiro; corrección de erros no DOG nº 8, do 12 de xaneiro, e DOG nº 27, do 8 de febreiro de 2006), que queda fixada na cantidade de 5.487.513,83 euros para a anualidade 2006 e 3.020.500,00 euros para 2007, con cargo á aplicación orzamentaria 14.02.614B.770.1 da Lei de orzamentos xerais da Comunidade Autónoma de Galicia.
Artigo 2º
Modifícase o artigo 5 da Orde do 30 de decembro de 2005 citada, que queda redactado como segue:
1. Consideraranse gastos subvencionables os realizados e pagados efectivamente entre o 1 de xaneiro de 2006 e a data límite para a súa xustificación.
2. A data límite para presentar a xustificación dos investimentos para o cobramento da subvención é o 1 de decembro de 2006 para os investimentos realizados entre o 1 de xaneiro e o 31 de outubro de 2006, e o 1 de decembro de 2007 para os investimentos realizados a partir do 1 de novembro de 2006.
Disposición adicional
Esta modificación non supón apertura de novo prazo de presentación de solicitudes.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de setembro de 2006.
Carmen Gallego Calvar
Conselleira de Pesca e Asuntos Marítimos